Szilárd Németh

Szilárd Németh (* 8. august 1977, Komárno) je bývalý slovenský futbalista a reprezentant Slovenska.

 Klubová kariéra 
Jeden z najlepších strelcov v ére samostatnosti začínal s futbalom v rodnom Komárne, kde ho objavil tréner reprezentácie do 15 rokov Anton Valovič. Jeho kariéra potom rýchlo napredovala v Slovane Bratislava, prešiel všetkými mládežníckymi kategóriami, do A-mužstva ho vytiahol tréner Dušan Galis. V sezóne 1994/95 odohral tri zápasy, ligovú premiéru absolvoval 20. mája 1995 proti Dukle Banská Bystrica (2 : 1). Medzi strelcov sa prvý krát zapísal v sezóne 1995/96, štyri dni pred svojimi 18. narodeninami, v zápase s 1. FC Košice (3 : 1) po narážačke s Štefanom Rusnákom v 90. minúte uzavrel skóre. V sezónach 1995/96 a 1996/97 bol najlepším strelcom „belasých“. So Slovanom získal dvakrát majstrovský titul, v roku 1997 Slovenský pohár a 1996 Matičný Pribinov pohár.

V lete 1997 prestúpil do Sparty Praha, vo veku 19 rokov sa stal najmladším hráčom, ktorý odišiel zo Slovana do iného klubu. Suma 35 miliónov českých korún za jeho prestup bola v tej dobe rekordnou čiastkou. V českej lige debutoval 3. augusta 1997 v zápase s Viktoriou Plzeň (2 : 1), bol to jediný zápas, v ktorom odohral 90 minút. Celkom nastúpil v lige v ôsmich zápasoch, odohral len 331 minút bez gólového zápisu. V Sparte sa nepresadil, po štyroch mesiacoch sa vrátil na Slovensko do klubu 1. FC Košice, ktorý mal tých istých majiteľov ako Sparta. Návrat na slovenské ligové trávniky oslávil dvomi gólmi proti Banskej Bystrice (4 : 1). V Košiciach vytvoril útočnú dvojicu s Jozefom Kožlejom, s klubom získal ďalšie dva majstrovské tituly.

V lete 1999 prestúpil z Košíc do Interu Bratislava, v žlto-čiernom drese získal dvakrát „double“ – víťazstvo v lige aj v Slovenskom pohári. V Interi vytvoril výbornú dvojicu s Petrom Babničom, dvakrát sa stal kráľom strelcov. V sezóne 1999/2000 strelil 16 gólov, titul najlepšieho strelca si zabezpečil hetrikom v poslednom kole do siete Humenného (6 : 0).. V sezóne 2000/01 si prvenstvo vystrieľal s 23 gólmi. Vo veku 24 rokov mal na konte päť majstrovských titulov, v slovenskej lige bilanciu 156 zápasov a 85 gólov!

V Lige majstrov strieľal za Inter góly v predkolách proti Haka Valkeakoski a Olympique Lyon, v Pohári UEFA vyradili žlto-čierni Rodu Kerkrade, Németh skóroval v obidvoch zápasoch (2 : 0, 2 : 1).

V roku 2001 prestúpil do FC Middlesbrough. V Premier League debutoval 25. augusta 2001 v zápase s FC Everton (2 : 0). Prvé góly v novom drese strelil v Ligovom pohári, v 2. kole proti Northamptonu Town (3 : 1), a v 3. kole proti Blackburnu Rovers (1 : 2 po predĺžení). Prvý ligový gól zaznamenal 3. novembra 2001 Derby County (5 : 1).

V Anglicku si vyslúžil prezývky „Slovakian Express“ a „super-sub“ čiže supernáhradník, keďže veľa gólov dával z pozície striedajúceho hráča. V Premier League odohral 116 zápasov, 62× nastúpil v základnej zostave, 54× striedal, dal 23 gólov. V prvej sezóne strelil tri góly, v ďalšej sedem a v sezóne 2003/04 bol s 9 gólmi najlepším strelcom mužstva. V tejto sezóne vyhrali Boro Ligový pohár, Németh hral v osemfinále a štvrťfinále, prispel k vyradeniu Evertonu a Tottenhamu Hotspur po penaltových rozstreloch, no v semifinále a finále už nenastúpil. V lete 2004 prišli do klubu Mark Viduka a Jimmy Floyd Hasselbaink, zvýšila sa konkurencia v mužstve, Németh už nedostával toľko príležitostí. V sezóne 2005/06 odohral v lige len 5 zápasov, v Ligovom pohári sa pričinil víťazným gólom proti Crystal Palace o postup do štvrťfinále. 

V Pohári UEFA odohral Németh za Middlesbrough 12 zápasov. V sezóne 2004/05 Middlesbrough vyhral svoju skupinu, Németh nastúpil proti gréckemu Egaleo, Villarealu, Partizanu Belehrad strelil gól, v play-off hral proti GAK Graz a v obidvoch osemfinálových stretnutiach so Sportingom Lisabon (2 : 3, 0 : 1).  V sezóne 2005/06 Middlesbrough opäť vyhral svoju skupinu, Németh nastúpil v zápasoch proti Grasshoppersu, FK Dnipro a AZ Alkmaar. Boro sa dostali až do finále pohára, no Németh bol na jar už na hosťovaní vo francúzskom klube RC Štrasburg.

V Ligue 1 odohral len deväť zápasov bez gólového zápisu, debutoval 4. februára 2006 proti RC Lens (1 : 2), posledný krát nastúpil 15. apríla 2006 proti FC Sochaux (1 : 1). 

V sezóne 2006/07 sa stal hráčom Alemannie Aachen, účastníka Bundesligy. V lige debutoval 30. septembra 2006 proti VfL Bochum (2 : 1), v sezóne však odohral len štyri zápasy, na polroka ho vyradili vážne zdravotné problémy spôsobené plúcnou embóliou. V závere sezóny skóroval proti VfL Wolfsburg (2 : 2). Po vypadnutí Aachenu z najvyššej súťaže pôsobil tri sezóny v 2. Bundeslige s bilanciou 73 zápasov, 16 gólov. V sezóne 2007/08 bol najlepším strelcom mužstva, najkrajší gól dal proti Paderbornu, internetová stránka klubu ho označila za „technicky perfektnú strelu prvotriednej kvality, ktorej predchádzalo výborné spracovanie lopty“. Hráčsku kariéru uzavrel v roku 2011 v rakúskej nižšej súťaži v mužstve FK Hainburg.

V roku 2000 vyhral anketu Futbalista roka, stal sa posledným víťazom ankety pôsobiacim v slovenskej lige, dvakrát sa stal Osobnosťou roka v ankete relácie STV Tango a denníka Šport.

V roku 2013 po založení Klubu ligových kanonierov sa stal členom elitného spolku hráčov, ktorí dosiahli métu 100 ligových gólov. Németh strelil svoj stý gól počas pôsobenia v FC Midllesbrough, 3. marca 2004 proti FC Birmingham (1 : 3).

 Reprezentačná kariéra 
Szilárd Németh reprezentoval vo všetkých mládežníckych kategóriach. V roku 1994 sa zúčastnil ME hráčov do 16 rokov v Írsku, kde strelil gól domácemu výberu. V roku 1995 si zahral na ME hráčov do 18 rokov v Grécku, v kvalifikácii dosiahol hetrik v zápase s Dánskom (4 : 3), na záverečnom turnaji v stretnutí s Talianskom (1 : 0) prekonal budúcu brankársku hviezdu Gianluigiho Buffona. 

V reprezentácii Slovenska do 21 rokov hral v troch kvalifikačných cykloch, hneď v prvom zápase za „dvadsaťjednotku“ v novembri 1995 strelil gól Rumunsku (3 : 1). V ďalšej kvalifikácii bol už jedným z lídrov mužstva, ktoré postúpilo na záverečný turnaj ME "21" 2000, konaný na Slovensku. V zápase proti Anglicku (2 : 0) dal Németh gól, víťazstvo zabezpečilo mužstvu postup na olympijský turnaj v Sydney 2000. V stretnutí o 3. miesto prehralo Slovensko so Španielskom 0 : 1. 

Na olympijskom turnaji v Sydney Németh neštartoval, SFZ rozhodol, že nominácia olympijského výberu musí rešpektovať prioritu A-mužstva a klubové záujmy, každý klub mohol uvoľniť maximálne dvoch hráčov. Majstrovský Inter Bratislava uvoľnil na olympiádu Juraja Czinegeho a Mariána Čišovského, Németh a Babnič ostali mimo nomináciu.

V A-mužstve  debutoval Németh 27. marca 1996 v Nitre proti  (4 : 0). Vo veku 18 rokov, 7 mesiacov a 19 dní sa stal najmladším reprezentantom po roku 1993, v roku 2020 ho prekonal Tomáš Suslov. Prvý gól strelil vo svojom treťom medzištátnom zápase 6. februára 1997 proti  (2 : 2). V kvalifikácii o postup na MS 2002 proti  skóroval už v 17. sekunde zápasu, až do roku 2023 to bol najrýchlejší gól reprezentácie. V kvalifikácii o postup na MS 2006 si Slovensko vybojovalo účasť v baráži, kde sa stretlo so . V prvom zápase v Madride Slovensko prehralo vysoko 1 : 5, Németh znížil na 1 : 2, keď prekonal Ikera Casillasa. Posledný gól zaznamenal 1. marca 2006 na Stade de France pri víťazstve 2 : 1 nad , ktoré o štyri mesiace vyhralo MS 2006. Posledný, 58. zápas v reprezentácii odohral 6. septembra 2006 v Bratislave v zápase kvalifikácie ME 2008 proti  (0 : 3). Do roku 2010 bol Németh s 22 gólmi rekordérom reprezentácie, prekonal ho Róbert Vittek (23 gólov).

 Ligové štatistiky 

SezónaKlubZápasyGóly <center>1994/95Slovan Bratislava<center>3<center>0<center>1995/96 Slovan Bratislava<center>28 <center>12<center>1996/97Slovan Bratislava<center>30<center>13<center>1997Sparta Praha<center>8<center>0 1. česká futbalová liga<center>8<center>0<center>1997/981. FC Košice<center>18<center>13<center>1998/991. FC Košice<center>19<center>8<center>1999/00Inter Bratislava<center>26<center>16<center>2000/01Inter Bratislava<center>32<center>23 Niké liga<center>156 <center>85

SezónaKlubZápasyGóly<center>2001/02Middlesbrough<center>20<center>3<center>2002/03Middlesbrough<center>28<center>7<center>2003/04Middlesbrough<center>32<center>9<center>2004/05Middlesbrough<center>31<center>4<center>2005/06Middlesbrough<center>5<center>0 Premier League<center>116<center>23<center>2006RC Štrasburg<center>9<center>0 Ligue 1<center>9<center>0

SezónaKlubZápasyGóly<center>2006/07Alemannia Aachen<center>4<center>1 Bundesliga<center>4<center>1<center>2007/08Aachen<center>26<center>9<center>2008/09Aachen<center>26<center>6<center>2009/10Aachen<center>21<center>1 2. Bundesliga<center>73 <center>16

 Prvý ligový gól: Slovan Bratislava1. FC Košice 3 : 1, 4. 8. 1995
 Prvý ligový hetrik: FK Dubnica nad VáhomSlovan Bratislava 0 : 5, 1996
 Prvý gól v Premier League: FC MiddlesbroughDerby County 5 : 1, 3. 11. 2001 
 Stý ligový gól: FC BirminghamFC Middlesbrough 3 : 1, 3. 3. 2004
 Prvý gól v Bundeslige: Alemannia AachenVfL Wolfsburg 2 : 2, 12. 5. 2007 
 Najviac gólov v jednej sezóne: 23, Inter Bratislava, 2000/2001

 Góly v reprezentácii 
  Por. č.DátumMiestoSúper  Výsledok  GólyTyp zápasu<center>1.5. 2. 1997Alajuela<center>2:2priateľský<center>2.7. 2. 1998Limassol<center>2:1medzinárodný turnaj na Cypre<center>3.8. 9. 1999Dubnica nad Váhom<center>2:0kvalifikácia ME 2000<center>4.16. 8. 2000Bratislava<center>1:1priateľský<center>5.7. 10. 2000Kišiňov<center>1:0kvalifikácia MS 2002<center>6.15. 11. 2000Rhodos<center>2:0priateľský<center>7.27. 2. 2001Alžír<center>1:1priateľský<center>8.28. 3. 2001Trnava<center>3:1 kvalifikácia MS 2002<center>9.<center>10.5. 9. 2001Trenčín<center>4:2kvalifikácia MS 2002<center>11.21. 8. 2002Olomouc<center>1:4priateľský<center>12.12. 10. 2002Bratislava<center>1:2kvalifikácia ME 2004<center>13.2. 4. 2003Trnava<center>4:0 kvalifikácia ME 2004<center>14.<center>15.30. 4. 2003Žilina<center>2:2 priateľský<center>16.<center>17.10. 9. 2003Žilina<center>1:1kvalifikácia ME 2004<center>18.8. 9. 2004Bratislava<center>7:0kvalifikácia MS 2006<center>19.9. 10. 2004Bratislava<center>4:1kvalifikácia MS 2006<center>20.8. 6. 2005Luxemburg<center>4:0kvalifikácia MS 2006<center>21.12. 11. 2005Madrid<center>1:5play-off kvalifikácie MS 2006<center>22.1. 3. 2006Saint-Denis<center>2:1priateľský

 Góly v európskych pohároch 
  SúťažSezónaFázaSúper  Výsledok  Góly Góly za Slovan Bratislava (3)<center>Pohár UEFA<center>1996/19971. predkolo St Patrick's <center>4:3<center>22. predkolo Trabzonspor<center>1:4<center>1 Góly za 1. FC Košice (2)<center>Liga majstrov<center>1998/19991. predkolo FC Cliftonville<center>5:1<center>1<center>8:0<center>1 Góly za Inter Bratislava (6)<center>Liga majstrov<center>2000/20012. predkolo FC Haka<center>1:0<center>13. predkolo Olympique Lyon<center>1:2<center>1<center>Pohár UEFA<center>1999/20001. predkolo Bylis Balš <center>2:0<center>2<center>2000/20011. kolo Roda Kerkrade <center>2:0<center>1<center>2:1<center>1 Góly za FC Middlesbrough (1)<center>Pohár UEFA<center>2004/2005skupina Partizan Belehrad<center>3:0<center>1

 Úspechy 
 Reprezentačné 
 účasť v play-off kvalifikácie o postup na MS 2006
 4. miesto na ME hráčov do 21 rokov 2000

 Klubové 
 5× majster Slovenska (1995, 1996 so Slovanom Bratislava, 1998 s 1. FC Košice, 2000, 2001 s Interom Bratislava)
 3× víťaz Slovenského pohára (1997 so Slovanom Bratislava, 2000, 2001 s Interom Bratislava)
 víťaz Slovenského Superpohára 1996 so Slovanom Bratislava
 majster Česka 1998 so Spartou Praha
 víťaz anglického Ligového pohára 2004 s FC Middlesbrough
 účasť v šesnásťfinále Pohára UEFA 2004/2005 s FC Middlesbrough
 účasť v skupinovej fáze Pohára UEFA 2005/2006 s FC Middlesbrough

 Individuálne 
 Futbalista roka 2000 (2003 - 2., 2002 - 3.)
 Hráč roka slovenskej ligy 1999, 2000 v ankete relácie STV Tango
 Objav roka 1995 v ankete relácie STV Tango
 Jedenástka roka: 1996, 1999, 2000
 2× najlepší strelec ligy 1999/2000 (16 gólov), 2000/2001 (23 gólov)
 člen Klubu ligových kanonierov (108 gólov)

 Zdroje 
 Kolektív autorov: Klub ligových kanonierov - od vzniku po súčasnosť, Mladé letá, 2021

 Referencie 

 Externé odkazy 
 Szilárd Németh na eu-football.info
 Szilárd Németh na bdfutbol.com
 Szilárd Németh na fussballdaten.de
 Némethove štatistiky 
 Sz. Németh na NFT.com 
 Štatistiky  na worldfootball.ent

Kategória:Slovenskí futbalisti
Kategória:Hráči FK Inter Bratislava
Kategória:Hráči AC Sparta Praha
Kategória:Hráči ŠK Slovan Bratislava
Kategória:Hráči Middlesbrough FC
Kategória:Hráči FA Premier League
Kategória:Hráči RC Strasbourg
Kategória:Hráči Alemannia Aachen
Kategória:Osobnosti z Komárna
Kategória:Slovenské osobnosti maďarského pôvodu